b'\n_START_ARTICLE_\nSeno\xc5\xbee\xc4\x8de\n_START_SECTION_\nZgodovina\n_START_PARAGRAPH_\nSeno\xc5\xbee\xc4\x8de so v okviru Avstro-Ogrske spadale pod de\xc5\xbeelo Kranjsko. Leta 1854 je bil v Seno\xc5\xbee\xc4\x8dah sede\xc5\xbe okraja, znotraj katerega je bilo 17 ob\xc4\x8din; med njimi tudi ob\xc4\x8dina Seno\xc5\xbee\xc4\x8de. Posamezne de\xc5\xbeele so sprejele svoje ob\xc4\x8dinske rede in ob\xc4\x8dinske volilne rede. Kranjska je svoj ob\xc4\x8dinski zakon sprejela 17. februarja 1866. \xc5\xa0tevilo ob\xc4\x8din se je takrat zmanj\xc5\xa1alo, vendar se je seno\xc5\xbee\xc5\xa1ka ob\xc4\x8dina ohranila. Po podatkih iz leta 1869 je bila vklju\xc4\x8dena v sodnijski okraj Seno\xc5\xbee\xc4\x8de, ta pa pod okrajno glavarstvo Postojna. V ob\xc4\x8dini Seno\xc5\xbee\xc4\x8de je bilo takrat 199 hi\xc5\xa1 s 1091 prebivalci (577 mo\xc5\xa1kih in 514 \xc5\xbeensk). Po navedbah za leto 1884 je ob\xc4\x8dina \xc5\xa1e vedno obsegala vas Gabr\xc4\x8de in vas Seno\xc5\xbee\xc4\x8de. \xc5\xa0tevilo hi\xc5\xa1 se je pove\xc4\x8dalo na 204, \xc5\xa1tevilo prebivalcev na 1101 (583 mo\xc5\xa1kih in 518 \xc5\xbeensk). Vsi prebivalci, z izjemo enega protestanta, so se opredelili kot katoli\xc4\x8dani. Za ob\xc4\x8devalni jezik je 1073 ljudi izbralo sloven\xc5\xa1\xc4\x8dino, 16 nem\xc5\xa1\xc4\x8dino, pet pa drug jezik._NEWLINE_Leta 1900 je ob\xc4\x8dina Seno\xc5\xbee\xc4\x8de, z naselji Gabr\xc4\x8de in Seno\xc5\xbee\xc4\x8de, obsegala 2874 hektarjev, na katerih je v 183 hi\xc5\xa1ah \xc5\xbeivelo 916 prebivalcev (470 mo\xc5\xa1kih in 446 \xc5\xbeensk). 909 ljudi se je izreklo za katoli\xc5\xa1ko veroizpoved, pet za \xc2\xbbizraelsko\xc2\xab\xc2\xa0veroizpoved, eden za evangeli\xc4\x8dana, eden je izbral mo\xc5\xbenost \xc2\xbbdrugo\xc2\xab. Zopet je ve\xc4\x8dina uporabljala slovenski ob\xc4\x8devalni jezik (894 ljudi), 17 ljudi je uporabljalo nem\xc5\xa1\xc4\x8dino, dva drug jezik. V Seno\xc5\xbee\xc4\x8dah je bil dav\xc4\x8dni urad, oddelek finan\xc4\x8dne stra\xc5\xbee, okrajno sodi\xc5\xa1\xc4\x8de, notar, rimokatoli\xc5\xa1ka fara, kuratov beneficij, podru\xc5\xbeni\xc4\x8dna cerkev (\xc5\xa1e ena v Gabr\xc4\x8dah), ljudska \xc5\xa1ola s \xc5\xa1tirimi razredi, zdravnik, dve babici, gasilska slu\xc5\xbeba, odgonska postaja, \xc2\xbbNaturalverpflegsstation\xc2\xab, trije oro\xc5\xbeniki, hranilno in posojilno dru\xc5\xa1tvo, po\xc5\xa1tni urad in telegrafska postaja._NEWLINE_V krajevnem repertoriju s podatki za leto 1910 je navedeno, da je ob\xc4\x8dina Seno\xc5\xbee\xc4\x8de obsegala 2890 hektarov in 179 hi\xc5\xa1 z 844 prebivalci (433 mo\xc5\xa1kih in 411 \xc5\xbeensk). Od teh je bilo 835 katolikov, 5 evangeli\xc4\x8danov, eden \xc2\xbbizraelske\xc2\xab\xc2\xa0veroizpovedi, trije so bili drugih ver. 817 ljudi je govorilo slovensko, trije nem\xc5\xa1ko, 21 ljudi druge jezike. Ob popisu so bili v ob\xc4\x8dini trije tujci. Opremljenost ob\xc4\x8dine je bila enaka kot pred desetimi leti, dodatno sta navedena le kmetijsko podru\xc5\xbeni\xc4\x8dno dru\xc5\xa1tvo in razvaline (verjetno starega gradu)._NEWLINE_Po prvi svetovni vojni je italijanska vojska, na podlagi premirja, sklenjenega 3. novembra 1918, zasedla zahodni del slovenskega ozemlja. Meja je bila natan\xc4\x8dno dolo\xc4\x8dena 12. novembra 1920 z rapalsko pogodbo. Politi\xc4\x8dni okraj Postojna, v katerega so bile vklju\xc4\x8dene Seno\xc5\xbee\xc4\x8de, je takrat pri\xc5\xa1el pod italijansko dr\xc5\xbeavo. Celotno priklju\xc4\x8deno ozemlje je tvorilo skupno politi\xc4\x8dno in upravno enoto imenovano Julijska Krajina, ki je bila pod pristojnostjo generalnega civilnega komisarja v Trstu._NEWLINE_Nekdanja de\xc5\xbeelni zbor in odbor sta sama prenehala z delovanjem, \xc4\x8deprav nista bila prepovedana. Kot njuno nadomestilo je italijanska vlada avgusta 1921 imenovala izredna de\xc5\xbeelna odbora za Istro in Gori\xc5\xa1ko-Gradi\xc5\xa1\xc4\x8dansko. Do priklju\xc4\x8ditve k Italiji so na slovenskem ozemlju delovale dotakratne ob\xc4\x8dine, med njimi tudi ob\xc4\x8dina Seno\xc5\xbee\xc4\x8de z 916 prebivalci. Sprva so na \xc4\x8delu ob\xc4\x8din ostali \xc5\xbeupani izvoljeni \xc5\xa1e pod avstrijsko oblastjo, a so jih italijanske oblasti kmalu za\xc4\x8dele zamenjevati s civilnimi ob\xc4\x8dinskimi komisarji. Konec leta 1922 je bila Julijska krajna razdeljena na tri pokrajine. Seno\xc5\xbee\xc4\x8de so spadale v Tr\xc5\xbea\xc5\xa1ko pokrajino._NEWLINE_Do velikih sprememb je pri\xc5\xa1lo v letih 1927 in 1928, ko je potekala komasacija ob\xc4\x8din. Komasacija ob\xc4\x8dine Seno\xc5\xbee\xc4\x8de ni prizadela. Ta je spadala v Tr\xc5\xbea\xc5\xa1ko pokrajino in je vklju\xc4\x8devala prej\xc5\xa1nje ob\xc4\x8dine Seno\xc5\xbee\xc4\x8de, Dolenja vas, La\xc5\xbee, Senadole, Gabr\xc4\x8de in Poto\xc4\x8de, \xc5\xa1tela pa je 1371 prebivalcev._NEWLINE_Tak\xc5\xa1no stanje se je ohranilo vse do kapitulacije Italije in celo pod nem\xc5\xa1ko oblastjo. S prihodom Nemcev se je spremenilo le to, da so ti na polo\xc5\xbeaj podesta imenovali sebi naklonjene ljudi in jim dodelili nem\xc5\xa1ke svetovalce. Poleg italijanskih in nem\xc5\xa1kih oblastev, so posebno po kapitulaciji Italije, za\xc4\x8deli nastajati novi organi ljudske oblasti, narodnoosvobodilni odbori, ki so se organizirali na podlagi narodnoosvobodilnega gibanja._NEWLINE_Po drugi svetovni vojni je bila meja med Italijo in Jugoslavijo dogovorjena 10. februarja 1947, ozemlje pa je bilo priklju\xc4\x8deno FLRJ 16. septembra istega leta. Po Zakonu o upravni razdelitvi Ljudske republike Slovenije iz 23. februarja 1948 so Seno\xc5\xbee\xc4\x8de spadale pod okraj Se\xc5\xbeana, ki se je delil na 41 krajevnih ljudskih odborov. V letu 1949 so bile uvedene oblasti. Primorska oblast, s sede\xc5\xbeem v Postojni, je sprva obsegala tudi okraj Se\xc5\xbeana, kasneje je ta okraj pripadel Gori\xc5\xa1ki oblasti. Oblasti so bile \xc5\xbee po dveh letih ukinjene._NEWLINE_Aprila 1952 je pri\xc5\xa1lo do oblikovanja novih ob\xc4\x8din. Okraj Se\xc5\xbeana je tedaj obsegal 13 ob\xc4\x8din, med katerimi je bila tudi ob\xc4\x8dina Seno\xc5\xbee\xc4\x8de. V ob\xc4\x8dini je bilo 1081 prebivalcev (514 mo\xc5\xa1kih in 567 \xc5\xbeensk), po drugih navedbah pa le 1031 prebivalcev. V 252 hi\xc5\xa1ah je bilo 282 gospodinjstev. Ob\xc4\x8dina je obsegala povr\xc5\xa1ino 7005 hektarjev, na kateri so bila naselja Dolenja vas, Gabr\xc4\x8de, La\xc5\xbee, Oto\xc5\xa1\xc4\x8de, Poto\xc4\x8de, Senadole ter Seno\xc5\xbee\xc4\x8de. V ob\xc4\x8dini sta delovali dve osnovni \xc5\xa1oli (\xc5\xa1olo v Dolenji vasi je obiskovalo 27 u\xc4\x8dencev in u\xc4\x8denk, \xc5\xa1olo v Seno\xc5\xbee\xc4\x8dah 58 u\xc4\x8dencev in u\xc4\x8denk) in po\xc5\xa1ta._NEWLINE_Leta 1955 je pri\xc5\xa1lo do vzpostavitve komunalnega sistema, s \xc4\x8dimer so ob\xc4\x8dine dobile polo\xc5\xbeaj komune. Seno\xc5\xbee\xc4\x8de so po tej ureditvi spadale v ob\xc4\x8dino Diva\xc4\x8da s 5300 prebivalci, ta pa pod okraj Koper. Z zakonskimi spremembami je leta 1959 pri\xc5\xa1lo do ukinitve diva\xc5\xa1ke ob\xc4\x8dine. Njeno ozemlje je bilo skupaj s komensko ob\xc4\x8dino in kasneje priklju\xc4\x8ditvijo dela hrpeljske ob\xc4\x8dine vklju\xc4\x8deno v ob\xc4\x8dino Se\xc5\xbeana. Seno\xc5\xbee\xc4\x8de so pod se\xc5\xbeansko ob\xc4\x8dino ostale do osamosvojitve Slovenije. Znotraj ob\xc4\x8dine je bilo organiziranih 34 krajevnih skupnosti, tudi KS Seno\xc5\xbee\xc4\x8de._NEWLINE_V samostojni Sloveniji je bilo po zakonu o referendumu za ustanovitev ob\xc4\x8din oblikovanih 340 referendumskih obmo\xc4\x8dij, na katerih je bil 29. maja 1994 izveden referendum. Seno\xc5\xbee\xc4\x8de so na svojem referendumskem obmo\xc4\x8dju izglasovale ustanovitev svoje ob\xc4\x8dine, ki pa se ni oblikovala. Krajevna skupnost Seno\xc5\xbee\xc4\x8de je na Ustavno sodi\xc5\xa1\xc4\x8de RS podala vlogo za oceno ustavnosti zakona o ustanovitvi ob\xc4\x8din. Dr\xc5\xbeavni zbor je sicer moral odpraviti neskladnosti z ustavo, vendar ob\xc4\x8dina Seno\xc5\xbee\xc4\x8de vseeno ni bila ustanovljena. Kraj je pripadel ob\xc4\x8dini Diva\xc4\x8da, ki je bila ustanovljena 6. novembra 1994. Isti ob\xc4\x8dini Seno\xc5\xbee\xc4\x8de pripadajo \xc5\xa1e danes._NEWLINE_\xc5\xbdupansko mesto sta v dana\xc5\xa1nji ob\xc4\x8dini Diva\xc4\x8da dvakrat zasedla kandidata iz obmo\xc4\x8dja krajevne skupnosti Seno\xc5\xbee\xc4\x8de. Zaradi smrti takratnega \xc5\xbeupana Rajka Vojtkovszkega, je 8. julija 2006 \xc5\xbeupansko funkcijo do naslednjih rednih volitev jeseni istega leta prevzel najstarej\xc5\xa1i ob\xc4\x8dinski svetnik Bojan Bo\xc5\xa1tjan\xc4\x8di\xc4\x8d, doma iz Seno\xc5\xbee\xc4\x8d. Leta 2014 je \xc5\xbeupanja postala Alenka \xc5\xa0trucl Dovgan, doma iz Dolenje vasi._NEWLINE_V vasi danes deluje podru\xc5\xbenica Osnovne \xc5\xa1ole dr. Bogomirja Magajne Diva\xc4\x8da, za pred\xc5\xa1olsko vzgojo je poskrbljeno v \xc2\xa0seno\xc5\xbee\xc5\xa1ki enoti Vrtca Se\xc5\xbeana. Zdravstveno oskrbo nudi Zdravstveni dom Se\xc5\xbeana, ambulanta Seno\xc5\xbee\xc4\x8de. V vasi ima svojo poslovalnico Po\xc5\xa1ta Slovenije, na kateri deluje Po\xc5\xa1tna banka Slovenije. Seno\xc5\xbee\xc4\x8de imajo tudi trgovino in bencinsko \xc4\x8drpalko.'